Rettens dom (Sjette Afdeling) af 2. februar 2017 –

European Dynamics Luxembourg og Evropaïki Dynamiki mod Kommissionen

(Sag T-74/15)

»Annullationssøgsmål – offentlige tjenesteydelser – EU-udbudsprocedure – tjenesteydelser vedrørende udvikling, undersøgelser og support i forbindelse med informationssystemer (ESP DESIS III) – anmodninger om leveringer udstedt inden for rammerne af den samme delaftale – mekanisme til iværksættelse af fornyet konkurrence – afvisning af bud – tildelingskriterier – begrundelsespligt – unormalt lavt bud – erstatningspåstand«

1. Den Europæiske Unions offentlige kontrakter – indgåelse af en aftale efter udbud – institutionernes skønsbeføjelser – Domstolens prøvelsesret – grænser (jf. præmis 35)

2. Institutionernes retsakter – begrundelse – forpligtelse – rækkevidde – afgørelse om ikke at antage et bud inden for rammerne af en udbudsprocedure vedrørende levering af tjenesteydelser – hensyntagen til institutionens svar som led i begrundelsen på den udelukkede bydendes begæringer – betingelser – den oprindelige begrundelse ikke erstattet af en ny begrundelse – vurdering af de oplysninger, sagsøgeren rådede over på tidspunktet for sagens anlæg (Art. 296 TEUF; Rådets forordning nr. 966/2012, art. 113, stk. 2; Kommissionens forordning nr. 1268/2012, art. 161, stk. 2) (jf. præmis 36-38 og 60)

3. Annullationssøgsmål – anbringender – manglende eller utilstrækkelig begrundelse – anbringende forskelligt fra anbringendet vedrørende retsaktens materielle lovlighed (Art. 263 TEUF og 296 TEUF) (jf. præmis 39)

4. Institutionernes retsakter – begrundelse – forpligtelse – rækkevidde – afgørelse om ikke at antage et bud inden for rammerne af en udbudsprocedure vedrørende levering af tjenesteydelser – afvisning begrundet i det unormalt lave bud – ingen forklaringer, der underbygger afgørelsen – ulovlighed (Art. 296 TEUF; Europa-Parlamentets og Rådets forordning nr. 966/2012, art. 113, stk. 2; Kommissionens forordning nr. 1268/2012, art. 151, stk. 1, og art. 161, stk. 2) (jf. præmis 40, 47 og 49-51)

5. Institutionernes retsakter – begrundelse – forpligtelse – rækkevidde – afgørelse om ikke at antage et bud inden for rammerne af en udbudsprocedure vedrørende levering af tjenesteydelser – den ordregivende myndigheds forpligtelse til at fremlægge en komparativ analyse af den afgivne bud og de afviste bud for forskellige udbud – foreligger ikke (Art. 296 TEUF; Rådets forordning nr. 966/2012, art. 113, stk. 2; Kommissionens forordning nr. 1268/2012, art. 161, stk. 2) (jf. præmis 64 og 65)

6. Annullationssøgsmål – sagens genstand – afgørelse, der støttes på flere begrundelser, som hver især udgør et tilstrækkeligt grundlag for konklusionen – annullation af en sådan afgørelse – betingelser (Art. 263 TEUF og 296 TEUF) (jf. præmis 69)

7. Retslig procedure – stævning – formkrav – kort fremstilling af søgsmålsgrundene – ingen fremstilling af retlige søgsmålsgrunde i stævningen – henvisning til samtlige bilag til stævningen – afvisning [Statutten for Domstolen, art. 21, stk. 1; Rettens procesreglement, art. 76, litra d)] (jf. præmis 98)

8. Ansvar uden for kontraktforhold – betingelser – ulovlighed – skade – årsagsforbindelse – kumulative betingelser – den ene betingelse ikke opfyldt – erstatningssøgsmålet forkastet i det hele (Art. 340, stk. 2, TEUF) (jf. præmis 117 og 118)

Angående

Søgsmål dels i henhold til artikel 263 TEUF med påstand om annullation af Kommissionens afgørelser om afvisning af sagsøgernes bud på anmodningen om tilbud med referencen DESIS III-000455-6000494078-REQ-01 vedrørende udvikling af en prototype til et interaktivt profileringsinstrument og på anmodningen om et tilbud med referencen DESIS III-000485-600049078-REQ-01 for udvikling af et modul til EuroGroups-registret inden for rammerne af parti 4 i udbud DIGIT/R2/PO/2013/029 (EUT 2013/S 219-380314), dels i henhold til artikel 268 TEUF med påstand om erstatning for fortabelse af muligheden for at gennemføre den anden af de omhandlede kontrakter.

Konklusion

1) Kommissionens afgørelse, indeholdt i skrivelsen af 8. december 2014, om afvisning af sagsøgernes bud på anmodningen om tilbud med referencen DESIS III-000455-6000494078-REQ-01 vedrørende udvikling af en prototype til et interaktivt profileringsinstrument annulleres.

2) I øvrigt frifindes Kommissionen.